Garvede Wikipedianere vil vide, at der blandt dansk Wikipedias mange tiltag også er to, portaler og projekter, som fra tid til anden har givet anledning til nyttediskussioner. Formålet med det følgende er ikke at rejse en ny diskussion, da en kompromisløsning på tidligere stridsspørgsmål er under implementering, men alene at formidle mine erfaringer ved aktivt at bruge projekter som rettesnor i mit arbejde på Wikipedia.
Antallet af Wikiprojekter er stort, og arbejdsmetoderne varierer fra projekt til projekt. De omtalte eksempler er valgt tilfældigt og altså ikke udtryk for, at arbejdsgangen her er bedre end på andre projekter.
